Chinese open nie ‘eie polisiekantore’ nieDie 13de Chinese gemeenskaps-en-polisiesamewerkingsentrum is onlangs in Port Elizabeth geopen. Foto: SAPD ŉ Zambiese koerant berig Chinese is besig om “hul eie polisiekantore” in Suid-Afrika oop te maak waar hulle plaaslike polisiebeamptes leer om “Chinees” te praat. Die Zambian Observer verdink die Chinese gemeenskap daarvan dat dit nog ŉ stap is om Suid-Afrika te “koloniseer”. Maar kol. Priscilla Naidu, Oos-Kaapse polisiewoordvoerder, het die afgelope week gesê die doel van die Chinese gemeenskaps-en-polisiesamewerkingsentrum, waarvan die 13de een landwyd pas in Port Elizabeth oopgemaak het, is om die polisie te ondersteun en om beamptes en die Chinese mense in Suid-Afrika aan moedig om nouer saam te werk om veiliger gemeenskappe te verseker. Lt.genl. Liziwe Ntshinga, Oos-Kaapse polisiekommissaris, het in haar rede tydens die opening van die Baaise sentrum haar dank aan die Chinese leierskap in die Oos-Kaap betuig. “Met die verhouding tussen Suid-Afrika en China wat ál sterker en dieper word, het die SAPD daarby baat gevind om die bestaande verhouding tussen die polisie en Chinese gemeenskap verder te verbeter.” Sy het gesê die verhouding het ook uitdrukking gevind in opvoedingsprogramme waarby polisielede betrokke is. “Ek wens die Chinese gemeenskap geluk met dié edele projek in die provinsie en in Port Elizabeth se polisiegroeperings.” YU Yuan van die Chinese ambassade in Pretoria, het in sy toespraak gesê die Chinese gemeenskap sal modelburgers wees wat die wette van Suid-Afrika sal gehoorsaam. Die opening is afgesluit met gevegskunsdemonstrasies en draakdanse, waarna Chinese geregte voorgesit is. Die nuustydskrif Noseweek het reeds ses jaar gelede berig in die voorafgaande vyf jaar, van 2007 tot 2012, het meer as 6 000 Chinese winkels dwarsdeur Suid-Afrika oopgemaak. “Die meeste Suid-Afrikaners beskou dit as net nóg ŉ klomp dapper, ywerige immigrante wat ons land se multikulturele, multi-etniese samelewing verder kom verryk” het Noseweek daardie tyd geskryf. Maar destyds het ŉ amptenaar van die SAID geraam 40-50% van die Chinese handelaars is nie vir belasting geregistreer nie en die meeste dryf net handel in kontant om registrasie te vermy. Omdat hulle nie geregistreer is nie, steur hulle hulle ook nie aan arbeidswetgewing nie. Noseweek het berig dat die Chinese gemeenskap in 1994 niks meer as 20 000 getel het nie. Omstreeks 2005 het dit tot 200 000 toegeneem en teen 2012 tot meer as 400 000. Hoeveel dit vandag is, is onbekend.